<classify> WAZIRI wa Ujenzi, Uchukuzi na Mawasiliano, Isack Kamwelwe amemwagiza Katibu Mkuu Ujenzi kuunda timu ya wahandisi itakayopitia upya usanifu na ukaguzi wa ujenzi wa nyumba ya Mkuu wa Wilaya ya Gairo, Morogoro kwa kuwa ujenzi wake hauna viwango licha ya kutumia zaidi ya Sh milioni 360.Ujenzi wa jengo la ofisi na makazi ya DC umesimama muda mrefu ambapo nyumba ya makazi imeishia kusimamishwa nguzo za zege na kumwaga jamvi na zimejitokeza nyufa na kutitia baadhi ya sehemu.Kamwelwe alitoa agizo hilo kwa Katibu Mkuu ambaye anasimamia sekta ya ujenzi, Elius Mwakalinga, baada ya kuona hatua ya ujenzi wa nyumba hiyo katika eneo la Kijiji cha Msingisi wilayani humo.Alisema serikali haiwezi kupoteza fedha na itachukua hatua kwa waliopewa dhamana ya kusimamia ujenzi huo kwa kushindwa kuwajibika vizuri na usimamizi wa ujenzi jengo hilo kama ilivyotarajiwa.Hapa tumepoteza hela kabisa kwenye ujenzi wa nyumba hii na inabidi nimwagize Katibu Mkuu wa wizara yangu aunde timu ya wahandisi na waje Gairo kukagua na kuangalia ujenzi huu ulisimamiwa na nani na kama bado yupo kazini au la ili kama bado yupo achukuliwe hatua, alisema Kamwelwe.Huu si ujenzi, hii ni hatari...huu ni uchafu, ingawa na mimi ni mhandisi, sikubaliani na ujenzi huu. Haujajengwa kama inavyotakiwa na nimeshaliona hili nitalifanyia kazi, amesisitiza Waziri Kamwelwe.Alisema hana mgogoro kuhusu eneo panapojengwa makazi au ofisi ya DC kama eneo hilo lilipitishwa na baraza la madiwani wa halmashauri ya wilaya hiyo.Sina mgogoro na eneo kama lilipitishwa na madiwani na kama halijapitishwa hilo ni jukumu la madiwani kulimaliza wenyewe, amesema Kamwelwe.Alisema lazima nyumba ya DC ijengwe, lakini si hiyo ambayo msingi wake umejengwa chini ya viwango. Lakini si hii, labda waje na mpango wa marekebisho yatakayokubalika ndio tuendelee nayo, amesema.Mbunge wa Jimbo la Gairo, Ahmed Shabiby alimwambia Waziri eneo linalojengwa makazi ya Mkuu wa Wilaya kuwa baraza la madiwani wa halmashauri hiyo halikukaa na kulipitisha katika vikao vyake.Shabiby alidai uamuzi wa kujengwa makazi ya Mkuu wa Wilaya na ofisi yaliamuliwa katika ofisi ya Mkuu wa Wilaya na aliyekuwa diwani wa zamani kupitia chama cha upinzani na aliyekuwa DC kipindi hicho.Mkuu wa Wilaya ya Gairo, Siriel Mchembe alisema zimetumika zaidi ya Sh milioni 360 na ujenzi unaonekana upo chini ya viwango licha ya kusimamiwa na Wakala wa Majengo Tanzania TBA.Mkuu huyo wa Wilaya alisema eneo hilo la makazi ya kiserikali lina msitu ambao mizinga mingi ya nyuki imetundikwa na kuna wakati nyuki husambaa eneo zima na hivyo kuwa ni hatarishi kwa binadamu.  <topic>: KITAIFA 